text: El Conselh Generau d'Aran millorarà l'eficiència energètica de l'Espitau Val d'Aran | Conselh Generau d'Aran
  El Conselh Generau d'Aran millorarà l'eficiència energètica de l'Espitau Val d'Aran
  Març 9, 2021 clara Govern, Medi ambient, Sanitat
  Aquest projecte complementa la instal·lació de la caldera de biomassa de l'Espitau, que forma part del Pla de Gestió Forestal que el govern del Conselh Generau desenvoluparà a partir d'enguany en col·laboració amb els ajuntaments i EMD's del territori, apostant així per les energies renovables, la bioeconomía i la cura dels nostres boscos
  El govern del Conselh Generau d'Aran ha aprovat el projecte executiu per a la implementació d'un sistema de control i gestió de l'emissió de calor a la instal·lació de la calefacció de l'Espitau Val d'Aran.
  Aquest projecte té com a principal objectiu millorar l'eficiència energètica de l'Espitau mitjançant diverses actuacions com la incorporació de vàlvules termostàtiques i actuadors electrotèrmics als radiadors, la instal·lació de diversos termòstats en diferents zones de l'edifici, la substitució de bombes circuladores o la instal·lació de quadres de control de les calderes, entre altres. Tots aquests elements s'integraran en un sistema de telegestió i control que permetrà operar d'una forma més pràctica i controlada, operant amb major eficiència energètica.
  Aquest projecte, al qual s'invertiran més de 175.000 euros finançats dins el PUOSC de la Generalitat de Catalunya, complementa la instal·lació de la caldera de biomassa de l'Espitau Val d'Aran, amb la qual se substituirà el gasoil com a combustible per la matèria orgànica que trobem als boscos del territori.
  En aquest sentit, el conseller de Territori, Paisatge i Gestió Ambiental, Francés Bruna, afirmava que "l'aprofitament de la biomassa ens permet produir una energia més barata, renovable i amb menys emissions i, a més, ens ajuda a mantenir nets els nostres boscos, la qual cosa contribueix a prevenir incendis", i afegia que: "l'estratègia forestal en la qual treballem des del govern del Conselh Generau té com a principal objectiu dur a terme un aprofitament sostenible dels nostres boscos, millorant, d'una banda, la nostra qualitat ambiental i, per l'altra, l'economia del territori, ja que la biomassa és un recurs abundant a l'Aran que només necessitem saber aprofitar".
  En aquests moments, ja han sortit a licitació tant les obres d'instal·lació de la caldera de biomassa per a l'Espitau Val d'Aran com els treballs d'adequació del Centre de Logística de Biomassa, al poble de Les. Aquestes infraestructures permetran generar una economia verda al voltant de les muntanyes i aconseguir uns boscos més resilients al canvi climàtic i als incendis forestals.